**ΟΜΙΛΙΑ ΥΠΟΔΟΧΗΣ ΕΤΟΥΣ**

Παρακολουθώντας αυτό το video κάποιων επιλεγμένων εκδηλώσεων που υλοποιήθηκαν τα τελευταία 2,5 χρόνια δημιουργίας του ΠΕΑΠ που έχω τη διοίκησή του, αισθάνομαι ως Πρόεδρος, αυτοδιοικητικός και ως γυναίκα, έμπλεη συγκίνησης, υπερηφάνειας, ηθικής ικανοποίησης και δικαίωσης!

**Αγαπητοί Πατέρες,**

**Αξιότιμε Πρόεδρε της ΚΕΔΕ,**

**Εκλεκτοί Δήμαρχοι που μας τιμάτε απόψε,**

**Συνάδελφοι Αυτοδιοικητικοί,**

**Πρόεδροι Συλλόγων και Σωματείων,**

**Διευθυντές των Σχολικών Μονάδων,**

**Κυρίες και Κύριοι,**

Ξεκινήσαμε πριν 2 χρόνια την **εκδήλωση υποδοχής** του νέου έτους με τη φιλοδοξία να καθιερωθεί ως **θεσμός**!

Επίκεντρο του θεσμού αποτελεί η **βράβευση** συμπολιτών μας που μέσα από το προσωπικό τους παράδειγμα ζωής, συνιστούν **πρότυπα ήθους** και **κοινωνικής προσφοράς**.

Εμπνέουν και φέρνουν στο προσκήνιο τις αξίες του ανθρωπισμού και της αλληλεγγύης, δίνοντας ουσιαστική ώθηση για δημιουργία, πρόοδο και ανάπτυξη.

**Αγαπητοί συμπολίτες,**

Στο ΠΕΑΠ με συλλογικότητα, συνεργασία και σύνθεση, καταφέραμε από το Σεπτέμβριο του 2014, μόλις ανέλαβα τα καθήκοντά μου ως Πρόεδρος, να κάνουμε πράξη τη **δημιουργία πολιτισμού** που εστιάζεται στο τρίπτυχο:

* **Οικονομικός Εξορθολογισμός**
* **Κοινωνική Πολιτική**
* **Ανθρωποκεντρικός Προσανατολισμός**

1. **Μηδενίσαμε** το υπέρογκο χρέος που παραλάβαμε από την προηγούμενη Διοίκηση ύψους 400.000 ευρώ. **Νοικοκυρέψαμε** το νομικό πρόσωπο μέσα από τη μείωση των λειτουργικών δαπανών δημιουργώντας τις προϋποθέσεις ώστε σήμερα να αποτελεί ένα βιώσιμο οργανισμό.
2. Εφαρμόσαμε **κοινωνική πολιτική** με γενναίες μειώσεις της τάξεως 30% στις συνδρομές όλων των τμημάτων του ΠΕΑΠ, διευρύνοντας ταυτόχρονα τις εκπτώσεις στις **ευάλωτες κοινωνικές ομάδες** του Δήμου μας.
3. Πετύχαμε σημαντική **αύξηση των μελών** σε όλα τα τμήματα.
4. Δημιουργήσαμε **νέες δομές** πολιτιστικού και αθλητικού χαρακτήρα, όπως το θεατρικό παιχνίδι, φωτογραφία και το TRX.
5. Προσφέραμε **εκδηλώσεις δωρεάν** για το κοινό, αποδεικνύοντας στην πράξη ότι ο πολιτισμός είναι αναφαίρετο δικαίωμα για όλους και κανένας οικονομικός περιορισμός δεν πρέπει να τον ακυρώνει.
6. Διοργανώσαμε **φιλανθρωπικές εκδηλώσεις** για τη στήριξη οικονομικά αδύναμων συμπολιτών μας, προάγοντας τις αξίες του ανθρωπισμού, της αλληλεγγύης και της κοινωνικής προσφοράς.
7. Υλοποιήσαμε πλήθος **υψηλού επιπέδου εκδηλώσεων** με μηδενικό κόστος για το ΠΕΑΠ, μέσα από την αξιοποίηση γόνιμων συνεργασιών που αναπτύξαμε, αντλώντας οικονομικούς πόρους από την ΚΕΔΕ και ιδιωτικούς φορείς.

Ιδιαίτερη αναφορά επιθυμώ να κάνω στην πολύπλευρη ενσωμάτωση της αρχής «**σεβασμός στη διαφορετικότητα - όλοι διαφορετικοί – όλοι ίσοι**» που χαρακτηρίζει τη διοίκησή μας. Η συστηματική συνεργασία μας με το Ειδικό Νηπιαγωγείο και Δημοτικό Σχολείο Κωφών και Βαρηκόων που φιλοξενείται στο Δήμο μας, είναι το κορυφαίο παράδειγμα ισότιμης συμμετοχής και αλληλεπίδρασης στα πολιτιστικά δρώμενα.

Φίλες και φίλοι,

Με αφετηρία **1.** **τα επιτεύγματά μας**, **2.** **την ελευθερία επιλογών** που μας προσφέρει **ο μηδενισμός των υπέρογκων χρεών** και **3.** την **αποκτηθείσα εμπειρία**, γνώση και ικανότητα, σχεδιάσαμε έγκαιρα, **ευρύτερους οραματικούς στόχους** για τα επόμενα 2,5 έτη ώστε το ΠΕΑΠ να γίνει **πρότυπο οργανισμού**. Αναφέρω ενδεικτικά:

1. **Εκσυγχρονισμός** διοικητικής και οικονομικής λειτουργίας με την έκδοση ηλεκτρονικής κάρτας και υιοθέτηση σύγχρονων μεθόδων πληρωμών.
2. **Κάρτα εθελοντή ΠΕΑΠ** με ανταποδοτικά οφέλη στους κατόχους της, στις συνδρομές των τμημάτων.
3. **Περαιτέρω επέκταση και διεύρυνση της κοινωνικής πολιτικής.**
4. **Δημιουργία νέων** **τμημάτων**, καλλιτεχνικού, αθλητικού και περιβαλλοντικού χαρακτήρα όπως δημιουργική γραφή, υποκριτική στο φακό, κεραμική.
5. **Ολική ανακατασκευή** **του Πνευματικού Κέντρου Λυκόβρυσης** με δημιουργία δεύτερης θεατρικής σκηνής, μικρότερης, στα πρότυπα του Δημοτικού Θεάτρου Πεύκης.
6. **Διαμόρφωση αίθουσας πνευματικών αθλημάτων** όπως το σκάκι και το μπριτζ.
7. **Δίκτυο ανοικτών χώρων πολιτισμού**, όπως ανοικτό θέατρο και δημοτικό κινηματογράφο.
8. Αξιοποιώνταςτη συνεργασία με το ΕΔΥΠΠΥ **υπογραφή πρωτοκόλλων συνεργασίας** με κορυφαία πολιτιστικά ιδρύματα και ειδικότερα το Ίδρυμα Νιάρχου, το Ίδρυμα Λάτση και τη Στέγη Γραμμάτων και Τεχνών του Ιδρύματος Ωνάση.
9. **Υλοποίηση προγράμματος «Πολιτισμός στη γειτονιά».**
10. **Αναμόρφωση και εμπλουτισμός του Φεστιβάλ Παιδιού** με αφορμή την 40η διοργάνωση το 2017.

Συνδυαστικός και στρατηγικός στόχος η **ανάδειξη του δήμου σε κοιτίδα πολιτισμού** και του **νομικού προσώπου σε πρότυπο πολιτιστικών δομών**. Η κατάκτηση της πολιτιστικής εξωστρέφειας επιπρόσθετα θα συμβάλλει στην τόνωση της εμπορικότητας, της επιχειρηματικότητας και της δημιουργίας θέσεων εργασίας στο Δήμο μας.

Σαφή δείγματα δόθηκαν μέσα από την υλοποίηση του **1ου Πιλοτικού Παναττικού Πολιτιστικών Δρωμένων που διοργανώθηκε από το ΕΔΥΠΠΥ** υπό την αιγίδα της ΚΕΔΕ.

Οραματικοί αλλά ταυτόχρονα εφικτοί στόχοι, διατηρώντας στην υλοποίησή τους ακέραιες **τις αρχές διαφάνειας, διαλόγου, σύνθεσης, λογοδοσίας και χρηστής διοίκησης**, που εφαρμόσαμε καθολικά και απαρέγκλιτα από την αρχή της θητείας μας μέχρι σήμερα.

Ωστόσο αυτός ο οραματικός σχεδιασμός, απόλυτα ταυτισμένος με την προσωπική μου φιλοσοφία και αντίληψη για τη ζωή, την πολιτική, την αυτοδιοίκηση, τον πολιτισμό, τον αθλητισμό, θα παραμείνει, ελπίζω και εύχομαι, φωτεινή και ισχυρή παρακαταθήκη και πυξίδα στην επόμενη διοίκηση του ΠΕΑΠ.

**Αγαπητοί συμπολίτες που με τιμάτε σήμερα με την παρουσία σας,**

Στη **ζωή** πολλές φορές άλλα δικαιούμαστε και άλλα μας αποδίδονται!

Στην **πολιτική** ωστόσο, κάθε κύκλος που ολοκληρώνεται, ακούσια ή εκούσια, σηματοδοτεί την **αφετηρία** νέων διαδρομών και στοχεύσεων!

**Φίλες και φίλοι,**

Ευχαριστώ από καρδιάς όλους τους **εθελοντές**, τους **φορείς** και τους **εργαζόμενους** που στάθηκαν αρωγοί στο έργο του ΠΕΑΠ.

Ευχαριστώ όλους **εσάς** που για δύο και πλέον έτη, πλαισιώσατε με αγάπη και με τη συνεχή φυσική σας παρουσία, την προσπάθειά μας.

Ευχαριστώ **καθεμία** και **καθένα** χωριστά που έβαλε το δικό του λιθαράκι για πρόοδο και προοπτική, μέσα από ένα ζωντανό οργανισμό, που έχει ισχυρά αντανακλαστικά και μπορεί να διαδραματίσει καθοριστικό ρόλο στην προαγωγή της Παιδείας, του Πολιτισμού και του Αθλητισμού τα επόμενα χρόνια.

Επιλέγω ως αποχαιρετιστήρια φράση της θητείας μου στο ΠΕΑΠ και ως καλωσόρισμα σε μια νέα αυτοδιοικητική διαδρομή, **την ισχυρή και απόλυτη δέσμευσή μου να παραμείνω δίπλα σας ως ενεργή πολίτης, μάχιμη δημοτική σύμβουλος**, υπερασπιζόμενη με **κάθε τρόπο τις αρχές**

**της κοινωνικής αλληλεγγύης,**

**της διαδημοτικής συνεργασίας,**

**του ήθους στην πολιτική**

**και της αναπτυξιακής προοπτικής για το Δήμο μας,**

εκφράζοντας αποκλειστικά τους συμπολίτες μου,

όλους εσάς,

που με τιμήσατε με τη ψήφο σας ως πρώτη δημοτική σύμβουλο στο ξεκίνημά μου στην αυτοδιοικητική πολιτική!